Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 5/15/8811	Trebišov, 15.6.2015
EEČ : 2-69-313-2015

U Z N E S E N I E

Trestná vec:	obvinená XXXXX 
Zločin:	Týranie blízkej osoby a zverenej osoby podľa § 208 odsek 1 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Ako zákonná matka mal. XXXXX XXXXX, nar. XXXXX v čase od 02.06.2012 najneskôr do mesiaca jún 2013 v mieste trvalého bydliska na XXXXX, ako aj inde spôsobovala fyzické a psychické utrpenie mal. XXXXX XXXXX, XXXXX a to najmä bezdôvodným odopieraním stravy, nevyhnutnej osobnej starostlivosti, hygieny a zdravotnej starostlivosti, následkom čoho podľa znaleckého posudku z odboru zdravotníctvo a farmácia bola do jedného roka veku maloletej XXXXX, nar. XXXXX starostlivosť z jej strany zanedbávaná a to jednak z psychického, ako aj fyzického hľadiska, čo malo za následok spomalenie, až zastavenie rastu a nevyvinutia jemnej a hrubej motoriky, nevyvinutie koordinácie pohybov a zmyslového vnímania u maloletej

lebo obvinená nebola v čase činu pre nepríčetnosť trestne zodpovedná

Odôvodnenie:
Uznesením vyšetrovateľa OR PZ, OKP, 1. oddelenie vyšetrovania Trebišov pod sp. zn. ČVS:ORP-640/1-VYS-TV-2014 z 27.04.2015 bolo vznesené obvinenie XXXXX za zločin týrania blízkej osoby a zverenej osoby podľa § 208 ods. 1 písm. b/ Tr. zákona, na tom skutkovom základe, ako je uvedené vo výrokovej časti tohoto uznesenia.

V priebehu skráteného vyšetrovania bola k veci vypočutá obvinená XXXXX, ktorá počas výsluchu spontánne vôbec nevypovedala, na otázky nereagovala, iba neprítomne hľadela pred seba. 

Zo znaleckého posudku č. XXXXX vypracovaného XXXXX, znalkyňou z odboru zdravotníctvo a farmácia, odvetvie súdneho lekárstva bolo zistené, že u mal. XXXXX XXXXX, nar. XXXXX došlo k zanedbaniu nevyhnutnej osobnej starostlivosti, základných hygienických potrieb, návykov a zdravotnej starostlivosti, k čomu dochádzalo do jedného roka maloletej. Po tomto období z lekárskych nálezov nevyplýva, že by dieťa bolo zanedbávané. 

Zo znaleckého posudku vypracovaného znalcami z odboru zdravotníctva  a farmácie, odvetvie psychiatria vyplýva, že obvinená XXXXX trpí duševnou poruchou a touto trpela aj v čase spáchania skutku, kde ide o mentálnu retardáciu stredne ťažkého stupňa s intelektom v pásme imbecility. Tento stav je z hľadiska psychiatrického trvalý, liečbou neovplyvniteľný. Obvinená nebola schopná rozpoznať nebezpečenstvo svojho konania a svoje konanie ovládať. Taktiež nie je schopná chápať zmysel trestného konania, a nebola ho schopná chápať ani v čase spáchania skutku. Pobyt obvinenej na slobode z hľadiska psychiatrického nie je nebezpečný pre spoločnosť. Ochranná psychiatrická liečba by nesplnila svoj účel, nakoľko mentálna retardácia je stav trvalý, liečbou neovplyvniteľný. Tieto skutočnosti potvrdili aj znalci vo svojich výpovediach.
Z rozsudku Okresného súdu Trebišov 15Ps/4/2013 z 27.09.2013, ktorý nadobudol právoplatnosť dňa 07.12.2013 bolo zistené, že obvinená XXXXX, bola pozbavená spôsobilosti na právne úkony v celom rozsahu. 

Z rodného listu ml. XXXXX XXXXX, nar. XXXXX vyplýva, že jej matkou je obvinená XXXXX. 

Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Nakoľko znalcami z odboru psychiatrie bolo v znaleckom posudku konštatované, že obv. XXXXX nebola v čase činu pre nepríčetnosť trestne zodpovedná, bolo potrebné trestné stíhanie obv. XXXXX zastaviť podľa § 215 ods. 1 písm. e/ Tr. poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Róbert Kuka
prokurátor